Twitter waarsku weer teen Trump-twiet | Maroela Media
Pres. Donald Trump. (Foto: Evan Vucci/AP)
Twitter het weer 'n waarskuwingsetiket – dié van "Manipulated Media" – by een van die Amerikaanse president, Donald Trump, se twiets geplaas.
Trump is een van die Twitter-gebruikers met die meeste volgelinge op die platform.
Die sosialemediaplatform het ná die plasing van die video gewaarsku dat dit verbind kan word met 'n blad wat die video gemanipuleer het om die insetsel na deel van 'n werklike CNN-uitsending te laat lyk. Verskeie joernaliste het bevestig dat die video wat Trump gedeel het, egter geredigeer is.
Die gedokterde video gebruik oorspronklike beeldmateriaal uit 'n video van twee kleuters, een wit en een swart, wat CNN verlede jaar as deel van 'n insetsel oor die seuntjies se vriendskap gebruik het. Die video het destyds soos 'n veldbrand versprei.
In die video wat Trump nou gedeel het, begin die beeldmateriaal met die seuntjies wat hardloop – terwyl onheilspellende musiek in die agtergrond speel – en waarin die CNN-opskrif, spelfout en al, lui: "Terrified todler runs from racist baby".
Daar word oorgeskakel na ander beeldmateriaal van die oorspronklike berig waar die seuntjies opgewonde na mekaar toe hardloop en dan omhels – die grondslag van die oorspronklike CNN-berig. Dan verskyn die boodskap: "America is not the problem. Fake news is."
Die etiket by Trump se twiet is die jongste salvo in die stryd tussen Trump en tegnologie-maatskappye. Die Amerikaanse president beskuldig hulle daarvan dat hulle konserwatiewe stemme probeer stilmaak.
Trump het verlede maand na Twitter gekap nadat die sosialemediaplatform waarskuwings, naamlik dat die feite van twee van Trump se twiets nagegaan moet word, by sy plasings gevoeg het.
Trump het intussen ook onderneem om nuwe maatreëls in te stel om sosialemediamaatskappye in die bek te ruk.
Twitter het in Maart dieselfde waarskuwing by 'n twiet van Trump geplaas.
Maar dit is mos presies wat gebeur op sosiale media. Ontken hulle dit? Mens sien duisende sulke videos waar mense hulle eie opskrifte bysit en bydra tot fopnuus.
Volgens berigte is daar aansoek gedoen vir bykans 'n miljoen kaartjies vir Trump se komende groot vergadering in Tulsa. Kom ons kyk hoe berig die media dáároor!
MM asb wees net onpartydig en opreg in alles wit julle plaas. Ek het geen geloof in nuus media deesdae.